ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ Ειδικό πλαίσιο συνδρομής των παραδοσιακών προμηθευτών μπανάνας ΑΚΕ (Κανονισμός του Συμβουλίου 856/1999) - Έκθεση της Επιτροπής που υποβάλλεται ανά διετία 2000

1. Εισαγωγη

Οι παραδοσιακοί παραγωγοί μπανάνας ΑΚΕ είχαν ευνοηθεί βάσει της σύμβασης της Λομέ με την εξασφάλιση ότι η πρόσβασή τους στην ευρωπαϊκή αγορά δεν θα είναι λιγότερο ευνοϊκή απ' ό,τι στο παρελθόν. Η εξασφάλιση αυτή παρεχόταν βάσει του κανονισμού ΕΚ 404/93 με τις ειδικές αδασμολόγητες ποσότητες ανά χώρα ΑΚΕ. Προκειμένου να συνδράμει τις παραδοσιακές χώρες ΑΚΕ στην προσαρμογή των δυνατοτήτων τους στην αγορά μετά την εισαγωγή του κανονισμού 404/93, δημιουργήθηκε ένα ειδικό σύστημα συνδρομής βάσει του κανονισμού του Συμβουλίου 2686/94 της 31ης Οκτωβρίου 1994 και του κονδυλίου του προϋπολογισμού Β7-5023, για να βοηθήσει τις χώρες να αυξήσουν την απόδοση της παραγωγής τους. Το σύστημα αυτό έληξε το 1998, ενώ οι πληρωμές συνεχίζονται. Αξιολόγηση του συστήματος έγινε το 1999.

Απόφαση που ελήφθη, το 1997 από το όργανο ρύθμισης των διαφορών του Παγκόσμιου Οργανισμού Εμπορίου, συνήγαγε το συμπέρασμα ότι το καθεστώς εισαγωγών της Επιτροπής δεν συμφωνεί πλήρως με τον ΠΟΕ.

Η ΕΕ εισήγαγε τροποποιήσεις στο καθεστώς εισαγωγών της την 1η Ιανουαρίου 1999 [1]. Το αναθεωρημένο καθεστώς συνέχισε να παρέχει αδασμολόγητη πρόσβαση για τους παραδοσιακούς παραγωγούς ΑΚΕ αλλά στο πλαίσιο μιας συνολικής ποσότητας για τις χώρες ΑΚΕ, ύψους 857.500 τόνων.

[1] Κανονισμός του Συμβουλίου (ΕΚ) αριθ. 1637/98 που τροποποιεί τον κανονισμό (ΕΟΚ) αριθ. 404/93 για την κοινή οργάνωση της αγοράς μπανάνας.

Ορισμένες πλευρές του νέου καθεστώτος αμφισβητήθηκαν πάλι από τον ΠΟΕ το 1999 και οι ΗΠΑ έθεσαν εμπορικές κυρώσεις ύψους 191,4 εκατ./έτος στις εξαγωγές της ΕΕ προς τις ΗΠΑ.

Προκειμένου να συνδράμει τις χώρες ΑΚΕ να προσαρμοστούν στις νέες πραγματικότητες της αγοράς, εισήχθηκε το 1999 ένα νέο ειδικό πλαίσιο συνδρομής (ΕΠΣ).

2. Nomikη βαση του ειδικου πλαισιουσυνδρομησ (ΕΠΣ)

Ο κανονισμός του Συμβουλίου (ΕΚ) αριθ. 856/1999 [2] για τη θέσπιση ειδικού πλαισίου συνδρομής των παραδοσιακών προμηθευτών μπανάνας ΑΚΕ, εγκρίθηκε στις 22 Απριλίου 1999. Ο κανονισμός προβλέπει οικονομική και τεχνική στήριξη στις 12 χώρες ΑΚΕ, λαμβάνοντας υπόψη τις αλλαγές στην οργάνωση της αγοράς μπανάνας στην Ευρώπη μετά τις τροποποιήσεις, που επήλθαν την 1η Ιανουαρίου 1999 στο καθεστώς που διέπει τις εισαγωγές.

[2] ΕΕ L 108, της 27.4.1999, σ. 2.

Ο κανονισμός της Επιτροπής (ΕΚ) αριθ. 1609/1999 [3] που ορίζει τους λεπτομερείς κανόνες για την εφαρμογή του κανονισμού του Συμβουλίου, εγκρίθηκε στις 22 Ιουλίου 1999.

[3] ΕΕ L 190, της 23.7.1999, σ. 14.

Μία απόφαση της Επιτροπής [4] που ορίζει τα διαθέσιμα ποσά για το 1999 βάσει του ειδικού πλαισίου συνδρομής συνολικά σε 45 εκατ. ευρώ, δημοσιεύθηκε στις 30 Σεπτεμβρίου 1999. Μία δεύτερη απόφαση της Επιτροπής ελήφθη στις 18 Ιουλίου 2000 για το κονδύλιο του προϋπολογισμού του 2000 (44,5 εκατ. ευρώ).

[4] ΕΕ L 280, της 30.10.1999, σ. 122.

Στόχοι

Ο γενικός στόχος αυτού του προγράμματος συνδρομής είναι η βελτίωση της ανταγωνιστικότητας της παραδοσιακής παραγωγής μπανάνας ΑΚΕ. Ο κανονισμός του Συμβουλίου έχει στόχο να επιτύχει τον σκοπό αυτό με τη χρηματοδότηση προγραμμάτων που έχουν προορισμό, μεταξύ άλλων, να αυξήσουν την παραγωγικότητα στον τομέα της μπανάνας. Η χρηματοδότηση παρέχεται επίσης για την υποστήριξη της διαφοροποίησης όταν δεν μπορεί να προβλεφθεί καμία διαρκής αύξηση της ανταγωνιστικότητας στον τομέα της μπανάνας. Η μέθοδος για τον υπολογισμό της επιλεξιμότητας για τη χρηματοδότηση στηρίζεται στο επίπεδο της ανταγωνιστικότητας.

Υποβολή έκθεσης

Το άρθρο 9 του κανονισμού του Συμβουλίου καθορίζει ότι το αργότερο μέχρι τη 31η Δεκεμβρίου 2000 και στη συνέχεια ανά διετία, η Επιτροπή υποβάλλει μία έκθεση, σχετικά με την εκτέλεση του κανονισμού αυτού, συνοδευόμενη εφόσον είναι σκόπιμο από προτάσεις, στο Ευρωπαϊκό Κοινοβούλιο και στο Συμβούλιο. Η παρούσα έκθεση ανταποκρίνεται στην απαίτηση αυτή.

3. Η κατασταση τησ αγορασ

Η παγκόσμια αγορά μπανάνας κυριαρχείται, όσον αφορά την κατανάλωση, από τις αγορές των Ηνωμένων Πολιτειών και της Ευρωπαϊκής Ένωσης η καθεμία από τις οποίες καταναλώνει μεταξύ των 3,5 και 4,0 εκατ. τόνων μπανάνας ετησίως. Οι Ηνωμένες Πολιτείες στην πραγματικότητα εισάγουν όλες τις μπανάνες τους ενώ η Ευρωπαϊκή Ένωση εισάγει περίπου το 80 τοις εκατό (το υπόλοιπο 20% προέρχεται από παραγωγούς της Κοινότητας). Όσον αφορά την παραγωγή, οι παραγωγοί της Λατινικής Αμερικής καλύπτουν το σύνολο της αγοράς των Ηνωμένων Πολιτειών και περίπου το 80% των εισαγωγών της ΕΕ, ενώ το 20% καλύπτεται από εισαγωγές παραγωγών των χωρών ΑΚΕ. Λόγω των διατάξεων του κοινοτικού καθεστώτος για τον τομέα της μπανάνας, που περιορίζουν την προσφορά, οι τιμές στην ευρωπαϊκή αγορά είναι περίπου διπλές από εκείνες στις Ηνωμένες Πολιτείες και στην Ανατολική Ευρώπη.

Οι τιμές των μπανανών, τη στιγμή που αυτές εισάγονται στην Ευρώπη, ποικίλλουν σε μεγάλο βαθμό μεταξύ των παραγωγών της Λατινικής Αμερικής (μέσος όρος 558 ευρώ ανά τόνο το 1999) και των παραγωγών των χωρών ΑΚΕ (κατά μέσον όρο, 620 ευρώ ανά τόνο, 745 ανά τόνο μόνο για τα Νησιά Windward). Οι αριθμοί αυτοί δίνουν μία ιδέα για τις διαφορές που υπάρχουν όσον αφορά την ανταγωνιστικότητα, μεταξύ των προμηθευτών της Λατινικής Αμερικής και εκείνων των χωρών ΑΚΕ καθώς και όσον αφορά τις αυξήσεις της παραγωγικότητας που προσπαθεί να επιτύχει το ΕΠΣ.

Οι τιμές της μπανάνας σημείωσαν πτώση το 1999 κυρίως λόγω της μεγάλης προσφοράς στη διεθνή αγορά, μαζί με την περιορισμένη αύξηση της ζήτησης στις αγορές της πρώην Σοβιετικής Ένωσης και της Κίνας. Κατά τη διάρκεια του 2000, η τιμή της μπανάνας σημείωσε πτώση σε επίπεδο ασυνήθιστα χαμηλό, φθάνοντας τα 307 $ ΗΠΑ ανά τόνο στις Ηνωμένες Πολιτείες, τον Ιούλιο και τα 622 $ ΗΠΑ ανά τόνο στην Ευρώπη, τον Ιούνιο. Αν και οι διακυμάνσεις των τιμών κατά τη διάρκεια ενός έτους είναι σύνηθες φαινόμενο, οι προαναφερθείσες τιμές δεν αντιπροσώπευαν παρά το 62% των ετήσιων μέσων τιμών του 1998.

Ενδέχεται η έκδοση πλαστών αδειών για τις εισαγωγές μπανάνας Ισημερινού στη Νότια Ιταλία να έπαιξε κάποιο ρόλο στην κάμψη αυτή στην ευρωπαϊκή αγορά. Στις 9 Ιουνίου 2000, μία ομάδα ιταλών υπαλλήλων και ερευνητών της OLAF ανακάλυψαν ότι είχαν παρουσιαστεί 101 πλαστά πιστοποιητικά εισαγωγής προκειμένου να εισαχθούν στην Κοινότητα πάνω από 160.000 τόνοι μπανάνας από τον Μάρτιο του 1998 και μετά.

4. Τροποποιηση του κοινοτικου καθεστωτοσ μετα από τισ αποφασεισ του ΠΟΕ

Μετά από εις βάθος συζητήσεις με τα ενδιαφερόμενα μέρη, η Επιτροπή υπέβαλε, τον Νοέμβριο του 1999, πρόταση στο Συμβούλιο σχετικά με την τροποποίηση του κανονισμού 404/93. Η πρόταση αυτή περιελάμβανε την καθιέρωση ενός μεταβατικού συστήματος δασμολογικών ποσοστώσεων (με τρεις ποσοστώσεις), πριν από την εισαγωγή, το αργότερο το 2006, ενός αποκλειστικά δασμολογικού συστήματος. Κατά τη διάρκεια συζητήσεων με τρίτα μέρη, φάνηκε σαφώς ότι η προτιμητέα επιλογή ήταν ένα σύστημα διαχείρισης δασμολογικών ποσοστώσεων σύμφωνα με το οποίο η παροχή των αδειών πραγματοποιείται βάσει των παραδοσιακών εμπορικών ροών και σε ένα πλαίσιο ιστορικών αναφορών.

Μετά από μήνες εντατικών συζητήσεων, φάνηκε ότι είναι δύσκολο να επιτευχθεί η καθιέρωση ενός συστήματος δασμολογικών ποσοστώσεων στο πλαίσιο του οποίου η έκδοση αδειών γίνεται, είτε βάσει ιστορικών αποτελεσμάτων, είτε μέσω δημοπράτησης και ότι οι συζητήσεις για τις περιόδους ιστορικής αναφοράς ήταν σε αδιέξοδο. Η Επιτροπή πρότεινε, συνεπώς, στην ανακοίνωσή της στο Συμβούλιο του Ιουλίου ότι θα πρέπει η Επιτροπή να ολοκληρώσει την εξέταση της μεθόδου «με προτεραιότητα άφιξης εξυπηρέτησης» (First come, first served) (FCFS) της διαχείρισης των ποσοστώσεων. Αυτό έγινε αποδεκτό από το Συμβούλιο και τον Οκτώβριο του 2000, μετά από την αξιολόγηση της μεθόδου FCFS, η Επιτροπή υπέβαλε μία νέα ανακοίνωση στο Συμβούλιο, αναφέροντας ότι θεωρεί την μέθοδο FCFS βιώσιμη επιλογή. Η Επιτροπή υπέβαλε πολλές τροποποιήσεις στην πρόταση της του Νοεμβρίου:

* ο καθορισμός ενός ανώτατου δασμού, ύψους 300 ευρώ ανά τόνο, για την τρίτη ποσόστωση (αντί να καθορίζεται με σύστημα πρόσκλησης για την υποβολή προσφορών, όπως προτάθηκε αρχικά το Νοέμβριο του 1999),

* η αύξηση της ανώτατης δασμολογικής προτίμησης που έχει χορηγηθεί στις χώρες ΑΚΕ, από 275 ευρώ ανά τόνο σε 300 ευρώ ανά τόνο,

* η δυνατότητα για την Επιτροπή να μειώσει τον ανώτατο δασμό για την τρίτη ποσόστωση.

Η ανακοίνωση αυτή είχε εξεταστεί στο πλαίσιο του Συμβουλίου Γενικών Υποθέσεων της 9ης Οκτωβρίου 2000 που έγινε στο Λουξεμβούργο. Το Συμβούλιο αναμένεται να λάβει επισήμως θέση μετά την έκδοση γνώμης του Ευρωπαϊκού Κοινοβουλίου. Κατά τη διάρκεια της συνόδου της στις Βρυξέλλες, στις 9-12 Οκτωβρίου, η μεικτή κοινοβουλευτική συνέλευση εξέδωσε απόφαση για τη μεταρρύθμιση του καθεστώτος της ΕΕ στον τομέα της μπανάνας.

5. Κονδυλιο του προϋπολογισμου 1999

Κατά το πρώτο εξάμηνο του 1999, είχαν προετοιμαστεί στρατηγικές ανά χώρα από τις 9 από τις 12 χώρες ΑΚΕ που είναι παραδοσιακοί παραγωγοί μπανάνας, και υποβλήθηκαν στην επιτροπή του ΕΤΑ για πληροφόρηση. Η Σομαλία δεν ήταν σε θέση να υποβάλλει στρατηγική ή πρόταση επενδύσεων λόγω των συνεχών ταραχών και λόγω της απουσίας μιας εθνικής αρχής. Η Μαδαγασκάρη δεν ήταν σε θέση να υποβάλει μία στρατηγική ή μία πρόταση επενδύσεων λόγω του υπερβολικού φόρτου εργασίας στις υπηρεσίες του εθνικού διατάκτη. Το έγγραφο στρατηγικής για το Πράσινο Ακρωτήριο έφθασε πολύ αργά ώστε να ολοκληρωθούν έγκαιρα οι απαραίτητες διοικητικές διαδικασίες. Αφού ελήφθη κατάλληλα υπόψη το θέμα των αναγκών και της αποτελεσματικότητας, η Επιτροπή προέβη σε ανακατανομή του ποσού του 1.100.000 ευρώ μεταξύ της Ακτής του Ελεφαντοστού (600.000 ευρώ) και της Γρενάδας (500.000 ευρώ) το Νοέμβριο του 1999. Έτσι το 1999 έχουν ληφθεί και εγκριθεί 9 προτάσεις για ένα συνολικό ποσό ύψους 44,5 εκατ. ευρώ (βλέπε πίνακα 1) αφού υποβλήθηκαν πρώτα στην επιτροπή του ΕΤΑ.

Υπογράφτηκαν από την Επιτροπή στις 27 Αυγούστου 2000, 8 από τις 9 συμφωνίες χρηματοδότησης για το 1999. Όσον αφορά την Ακτή του Ελεφαντοστού, η συμφωνία χρηματοδότησης πρόκειται να υπογραφεί τον Νοέμβριο, μετά την ολοκλήρωση διαλόγου μεταξύ της Επιτροπής και των εθνικών αρχών σχετικά με θέματα διαδικασίας που αφορούν τους αντίστοιχους ρόλους του εθνικού διατάκτη και της οργάνωσης παραγωγών μπανάνας (OCAB).

6. Konδυλιο του προϋπολογισμου 2000

Μετά την ανακοίνωση, στις 4 Απριλίου, των ενδεικτικών χορηγήσεων ανά χώρα για το 2000 έγιναν δεκτές 11 προτάσεις χρηματοδότησης στα τέλη Μαΐου. Μόνο η Σομαλία δεν υπέβαλε πρόταση. Η SCR δεν ήταν σε θέση να δώσει την έγκρισή της για λόγους διαδικασίας, σε πρόταση της Μαδαγασκάρης για τη χρησιμοποίηση πιστώσεων στον τομέα της διαφοροποίησης, βάσει ενός μνημονίου συμφωνίας που αφορούσε το Stabex .

Λόγω του ότι η Σομαλία και η Μαδαγασκάρη δεν μπόρεσαν να επιλεγούν για χρηματοδότηση βάσει του κονδυλίου του προϋπολογισμού 2000, ένα ποσό ύψους 1,6 εκατ. ευρώ τέθηκε σε ανακατανομή. Η Επιτροπή αποφάσισε στις 11 Οκτωβρίου να δεσμευτεί ποσό ύψους 400.000 ευρώ για την παροχή συμβουλών στον τομέα της παρακολούθησης και να διατεθούν πρόσθετοι πόροι στο Μπελίζε (400.000 ευρώ), στον Άγιο Βικέντιο (250.000 ευρώ), στο Καμερούν (200.000 ευρώ), στο Πράσινο Ακρωτήριο (100.000 ευρώ), και στην Ακτή του Ελεφαντοστού (250.000 ευρώ), βάσει κριτηρίων αποτελεσματικότητας και δυνατότητας πραγματικής χρησιμοποίησης των πόρων εντός των προβλεπόμενων προθεσμιών.

Οι δέκα προτάσεις χρηματοδότησης θα εξεταστούν από την επιτροπή του ΕΤΑ τον Οκτώβριο, το Νοέμβριο και το Δεκέμβριο και στη συνέχεια θα ληφθούν αποφάσεις χρηματοδότησης και για τις δέκα προτάσεις μέχρι τα τέλη του 2000, για συνολικό ποσό ύψους 44.075.000 ευρώ, εκ των οποίων οι 400.000 ευρώ θα δεσμευτούν για την παροχή συμβουλών στον τομέα της παρακολούθησης (βλέπε πίνακα 1).

7. Αυξηση τησ ανταγωνιστικοτητασ του τομεα τησ μπανανασ η διαφοροποίηση;

Ο κανονισμός του Συμβουλίου επιτρέπει στις δικαιούχες χώρες να χρησιμοποιούν τους διαθέσιμους πόρους για οικονομική και τεχνική στήριξη που αποσκοπεί στη βελτίωση της ανταγωνιστικότητας στον τομέα της μπανάνας ή στην στήριξη της διαφοροποίησης στην περίπτωση που δεν είναι δυνατή η βελτίωση της ανταγωνιστικότητας του τομέα της μπανάνας. Στην πράξη, οι περισσότερες χώρες επέλεξαν, στις στρατηγικές τους, την ανταγωνιστικότητα ακόμα και παρά την αυξανόμενη αβεβαιότητα που χαρακτηρίζει το κοινοτικό καθεστώς στον τομέα της μπανάνας. Η μελέτη αξιολόγησης για το παρόν κονδύλιο του προϋπολογισμού, αναφέρει ότι η Ακτή του Ελεφαντοστού και το Καμερούν είναι στην καλύτερη θέση όσον αφορά το κόστος με την Κόστα Ρίκα ή τον Ισημερινό [5].

[5] Αξιολόγηση της κοινοτικής βοήθειας στους παραδοσιακούς παραγωγούς μπανάνας των χωρών ΑΚΕ, που εκπονήθηκε βάσει του κανονισμού 2686/94 Nordic Consulting Group/Πανεπιστήμιο του Birmingham/Συνέργια, Ιανουάριος 2000.

Μόνο οι Νήσοι Windwards διέθεσαν ειδικούς πόρους υπέρ της διαφοροποίησης (τόσο της γεωργικής, όσο και της οικονομικής) και στην περίπτωση της Αγίας Λουκίας, υπέρ της κοινωνικής αποκατάστασης για τους εργαζόμενους που εγκαταλείπουν τη βιομηχανία. Αξίζει να σημειωθεί ότι οι νήσοι αυτοί έχουν λάβει σημαντικά ποσά από τους πόρους Stabex, οι οποίοι έχουν χρησιμοποιηθεί κατά το παρελθόν για βελτιώσεις της παραγωγής μπανάνας και πρόσφατα για τη διαφοροποίηση και την κοινωνική αποκατάσταση. Το Καμερούν, το Μπελίζε και η Ακτή του Ελεφαντοστού διέθεσαν ποσά για να βελτιώσουν τις κοινωνικές συνθήκες για τους εργαζόμενους στις φυτείες μπανάνας.

Με την πτώση στις τιμές της μπανάνας και τις δυσμενείς προσδοκίες όσον αφορά τη μελλοντική πορεία των τιμών, η Επιτροπή ζήτησε από τις χώρες ΑΚΕ να επανεξετάσουν τις στρατηγικές τους με στόχο να διαθέσουν μεγαλύτερο τμήμα της χορηγούμενης από το ΕΠΣ χρηματοδότησης στη διαφοροποίηση.

8. Ενίσχυση των οικονομικων και δημοσιονομικων αναλυσεων

Ένα κοινό χαρακτηριστικό των προτάσεων χρηματοδότησης ήταν η αδυναμία των οικονομικών και δημοσιονομικών αναλύσεων. Για το λόγο αυτό είναι δύσκολο, μεταξύ άλλων, να καταλήξει κανείς σε ενημερωμένες εκτιμήσεις σχετικά με την χορήγηση επενδυτικών πόρων μεταξύ των διαφόρων χωρών και μεταξύ των διαφόρων τομέων.

Για να επανορθωθεί η κατάσταση, ετοιμάστηκαν οι όροι για την εκπόνηση μελέτης εκ μέρους συμβούλων, η οποία θα συμβάλλει στην ενίσχυση των οικονομικών και δημοσιονομικών αναλύσεων, στην αρχή, όσον αφορά την Τζαμάικα και το Καμερούν και, στη συνέχεια, για το σύνολο των κύριων δικαιούχων χωρών. Ένα ιδιαίτερο χαρακτηριστικό της μελέτης αυτής θα είναι η αξιολόγηση των εμπορικών προοπτικών για τους παραγωγούς μπανάνας ΑΚΕ, υπό το φως των αλλαγών που θα επιφέρει η Επιτροπή στο κοινοτικό καθεστώς που διέπει τον τομέα της μπανάνας, με στόχο να το καταστήσει σύμφωνο προς τον ΠΟΕ.

9. Διαταξεισ που αφορούν την παρακολουθηση

Για να αποκτηθούν συγκριτικές και τρέχουσες πληροφορίες σχετικά με την πρόοδο που έχει επιτευχθεί και για να μπορέσει μια λειτουργική ομάδα να διαμορφώσει συστάσεις σχετικά με οποιαδήποτε τροποποίηση των τομεακών ή ανά χώρα χορηγήσεων κατά τρόπο ουσιαστικό, οι σύμβουλοι θα προσληφθούν το 2000, για μία αρχική περίοδο δύο ετών. θα είναι επιφορτισμένοι με την πραγματοποίηση ετήσιων επισκέψεων σε καθεμία από τις κύριες δικαιούχες χώρες. Σε διαβούλευση με τις ενδιαφερόμενες αντιπροσωπείες της Επιτροπής, θα υποβάλλουν εκθέσεις σχετικά με τις βελτιώσεις όσον αφορά την αποτελεσματικότητα στην παραγωγή και στην εμπορία μπανάνας. Εφόσον είναι σκόπιμο, οι ίδιοι θα εξετάζουν επίσης την πρόοδο που έχει σημειωθεί στον τομέα της διαφοροποίησης. Οι οικονομικές παροχές γι' αυτούς τους συμβούλους προβλέπονται στην απόφαση της Επιτροπής για το 2000.

10. Συμπερασματα

Η Επιτροπή συμπεραίνει ότι το ειδικό πλαίσιο συνδρομής που προβλέπεται στον κανονισμό του Συμβουλίου 856/1999 έχει τεθεί πλήρως σε ισχύ σύμφωνα με τους κανόνες εφαρμογής που αναφέρονται στον κανονισμό της Επιτροπής 1609/1999.

Είναι πολύ νωρίς για την αξιολόγηση του αντίκτυπου των πόρων που χορηγούνται βάσει του ΕΠΣ στον τομέα της παραγωγικότητας της μπανάνας ή και της διαφοροποίησης στις ενδιαφερόμενες χώρες αλλά έχουν ληφθεί ρυθμίσεις ώστε αυτός να αξιολογηθεί πλήρως από ελεγκτές που θα προσληφθούν για το σκοπό αυτό.

ΠΊΝΑΚΑΣ 1

ΓΡΑΜΜΉ ΤΟΥ ΠΡΟΫΠΟΛΟΓΙΣΜΟΎ ΓΙΑ ΤΗΝ ΜΠΑΝΆΝΑ B7-8710 ΕΠΙΔΟΤΉΣΕΙΣ ΑΝΆ ΧΏΡΑ 1999 ΚΑΙ 2000 2 Oκτωβρίου 2000

TTTABLE